VGI เดินหน้าแสวงหาพันธมิตรเพิ่มโอกาสขยายพื้นที่สื่อโฆษณาใหม่
VGI เดินหน้าแสวงหาพันธมิตรเพิ่มโอกาสขยายพื้นที่สื่อโฆษณาใหม่
4 ส.ค. 2558

นายมารุต อรรถไกวัลวที กรรมการบริหารและกรรมการผู้อำนวยใหญ่ บริษัท วี จี ไอ โกลบอล มีเดีย จำกัด (มหาชน) หรือ VGI เปิดเผยว่า สำหรับแผนการแสวงหาพันธมิตรเพื่อรุกขยายธุรกิจให้บริการเครือข่ายสื่อโฆษณานั้น ล่าสุดบิรษัทได้จับมือกับบริษัท ไมดาส โกลบอล มีเดีย บริษัทในเครือซึ่งเป็นผู้นำในด้านเทคโนโลยีและจอภาพ LED ได้ริ่เริมดำเนินการติดตั้งจอภาพ LED บนหอนาฬิกาซึ่งตั้งอยู่ในใจกลางเมืองของจังหวัดสำคัญต่างๆ 10 จังหวัด โดยได้เริ่มขายพื้นที่สื่อให้แก่ลูกค้าแล้วตั้งแต่เดือนที่ผ่านมา
ด้านนางศุภรานันท์ ตันวิรัช ผู้อำนวยการใหญ่สายการเงิน VGI แถลงว่า ผลประกอบการไตรมาสแรกปี 58/59 (1 เมษายน-30 มิถุนายน) หากไม่นับรวมธุรกิจสื่อโฆษณาโมเดิร์นเทรดที่บริษัทฯ ได้ยุติการดำเนินธุรกิจแล้ว บริษัทฯ มีรายได้จากการดำเนินงาน 499 ล้านบาท เพิ่มขึ้น 13 ล้านบาท หรือเพิ่มขึ้น 3% เทียบกับไตรมาสก่อน ที่มีรายได้ 486 ล้านบาท
โดยหากเทียบกับช่วงเดียวกันของปีก่อนรายได้จากการดำเนินการเพิ่มขึ้น 23 ล้านบาท หรือเพิ่มขึ้น 5% โดยบริษัทฯ มีอัตรากำไรสุทธิเพิ่มขึ้นจาก 34% เป็น 44% ในไตรมาสแรกของปี 58/59 เนื่องจากบริษัทฯ ได้ตัดสินใจยุติการดำเนินธุรกิจโมเดิร์นเทรดที่มีอัตราการทำกำไรต่ำออกไป
ทั้งนี้ สื่อโฆษณาและพื้นที่ร้านค้าบนสถานีบีทีเอส ยังคงเป็นธุรกิจหลักที่มีความแข็งแกร่งและมีอัตราการเติบโตที่ดีท่ามกลางภาวะเศรษฐกิจถดถอย โดยรายได้จากธุรกิจบีทีเอสมีสัดส่วนสูงถึง 81% ของรายได้รวมของบริษัทฯ
สำหรับสื่อโฆษณาในอาคารสำนักงานในไตรมาสนี้มีอัตราการเติบโตสูงถึง 29% เมื่อเทียบกับปีก่อน เนื่องจากบริษัทฯ ประสบความสำเร็จในการขยายเครือข่ายอาคารสำนักงาน โดยเพิ่มขึ้นจาก 75 อาคาร เป็น 103 อาคารในช่วงปลายปี 57 และได้ปรับราคาขายเพิ่มขึ้นนับแต่ต้นปี 58